LV Eiropas Savienības Oficiālais Vēstnesis L 159/1

KOMISIJAS REGULA (ES) 2017/1016

(2017. gada 14. jūnijs),

ar ko Eiropas Parlamenta un Padomes Regulas (EK) Nr. 396/2005 II, III un IV pielikumu groza attiecībā uz maksimālajiem benzovindiflupīra, hlorantraniliprola, deltametrīna, etofumezāta, haloksifopa, pepino mozaīkas vīrusa mazāk spēcīgā izolāta VC1, pepino mozaīkas vīrusa mazāk spēcīgā izolāta VX1, oksatiapiprolīna, pentiopirāda, piraklostrobīna, spirotetramāta, saulespuķu eļļas, tolklofosmetila un trineksapaka atlieku līmeņiem konkrētos produktos un uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Benzovindiflupīra, deltametrīna, etofumezāta, haloksifopa, piraklostrobīna, tolklofosmetila un trineksapaka maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Hlorantraniliprola, pentiopirāda un spirotetramāta MAL tika noteikti minētās regulas III pielikuma A daļā. Attiecībā uz pepino mozaīkas vīrusa mazāk spēcīgo izolātu VC1, pepino mozaīkas vīrusa mazāk spēcīgo izolātu VX1, oksatiapiprolīnu un saulespuķu eļļu konkrēti MAL netika noteikti, un šīs vielas netika iekļautas minētās regulas IV pielikumā, tāpēc attiecībā uz tām ir spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Ievērojot atļaujas saņemšanas procedūru saistībā ar darbīgo vielu deltametrīnu saturoša augu aizsardzības līdzekļa lietošanu uz selerijām, fenheļiem un rabarberiem, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Attiecībā uz haloksifopu šādu pieteikumu iesniedza par tā lietošanu pētersīļu saknēm un puraviem. Attiecībā uz pentiopirādu šādu pieteikumu iesniedza par tā lietošanu aprikozēm, persikiem, miežiem un auzām. Attiecībā uz piraklostrobīnu šādu pieteikumu iesniedza par tā lietošanu sakņu selerijām, spinātiem, mangoldiem/lapu bietēm, lapu cigoriņiem, pupām un zirņiem ar pākstīm, zirņiem bez pākstīm, selerijām un fenheļiem. Attiecībā uz spirotetramātu šādu pieteikumu iesniedza par tā lietošanu granātāboliem, “citiem sakņu un bumbuļu dārzeņiem” un cigoriņu saknēm. Attiecībā uz tolklofosmetilu šādu pieteikumu iesniedza par tā izmantošanu kartupeļiem.

(4) Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par benzovindiflupīra lietošanu uz sēkleņiem, vīna vīnogām, kartupeļiem, “tropiskajiem sakņu un bumbuļu dārzeņiem”, topinambūriem, nakteņu dzimtas augiem, ķirbjaugiem, pākšaugiem, linsēklām, magoņu sēklām, rapšu sēklām, sinepju sēklām, kokvilnas sēklām, sējas idras sēklām, miežiem, kukurūzas, auzām, rudziem, kviešiem, ingvera, kurkumas un tā klātbūtni atgremotāju aknās un par trineksapaka lietošanu uz magoņu sēklām. Pieteikumu iesniedzēji apgalvo, ka Ziemeļamerikā un Austrālijā atļautā minēto vielu lietošana uz šādiem kultūraugiem rada atlieku līmeni, kas pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai netiktu ierobežots minēto kultūraugu imports.

(5) Saskaņā ar Eiropas Parlamenta un Padomes Regulas (EK) Nr. 1107/2009 (2) 53. pantu 2016. gada 27. jūnijā Apvienotā Karaliste Komisiju informēja, ka neparedzētas zvīņspārņu kārtas sugu savairošanās dēļ tā ir atļāvusi laist tirgū darbīgo vielu hlorantraniliprolu saturošu augu aizsardzības līdzekli lietošanai uz apiņiem. Šī atļauja šķita nepieciešama tāpēc, ka zvīņspārņu kārtas sugu savairošanos nebija iespējams ierobežot ar nekādiem citiem racionāliem paņēmieniem. Par šo atļauju Apvienotā Karaliste ir paziņojusi arī pārējām dalībvalstīm, Komisijai un Iestādei saskaņā ar Regulas (EK) Nr. 396/2005 18. panta 4. punktu, lai attiecībā uz apiņiem tiktu noteikts pagaidu MAL.

(6) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(7) Eiropas Pārtikas nekaitīguma iestāde (turpmāk “Iestāde”) izvērtēja pieteikumus un novērtēšanas ziņojumus, īpaši izskatot riskus patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (3). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un publiskoja tos.

(8) Pamatotajā atzinumā par benzovindiflupīru Iestāde secināja, ka par tā lietošanu uz ķirbjaugiem ar neēdamu mizu iesniegtie dati nav pietiekami, lai noteiktu jaunus MAL. Tāpēc būtu jāsaglabā spēkā esošie MAL.

(9) Attiecībā uz hlorantraniliprola lietošanu uz apiņiem Iestāde ierosināja riska pārvaldītājiem apsvērt trīs dažādus MAL šim produktam. Patērētāji nav apdraudēti, tāpēc Regulas (EK) Nr. 396/2005 III pielikumā būtu jānosaka, ka šā līdzekļa MAL ir 10 mg/kg, kas iegūti, trīskārt samazinot atlieku noteikšanas izmēģinājumos izmantoto vērtību, jo tā bija pārāk liela lietošanas reižu un devas ziņā. Būtu jānosaka pagaidu MAL, kas būtu spēkā līdz 2020. gada 31. decembrim.

(10) Kas attiecas uz visiem pārējiem pieteikumiem, Iestāde secināja, ka visas prasības par datiem ir izpildītas un pieteikumu iesniedzēju pieprasītie MAL grozījumi, pamatojoties uz 27 konkrētu Eiropas patērētāju grupu eksponētības novērtējumu, patērētāju drošības ziņā ir pieņemami. Iestāde ņēma vērā jaunākos datus par šo vielu toksikoloģiskajām īpašībām. Ne eksponētība šīm vielām dzīves laikā, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība, uzturā lietojot daudz attiecīgo produktu, neliecināja par risku pārsniegt pieļaujamo dienas devu vai akūto references devu.

(11) Attiecībā uz etofumezātu, pepino mozaīkas vīrusa mazāk spēcīgo izolātu VC1, pepino mozaīkas vīrusa mazāk spēcīgo izolātu VX1 un oksatiapiprolīnu Iestāde iesniedza secinājumus par speciālistu veikto pesticīdu riska novērtējumu attiecībā uz šīm darbīgajām vielām (4).

(12) Attiecībā uz etofumezātu Iestāde ieteica noteikt MAL bietēm, cukurbietēm un mangoldiem. Attiecībā uz pepino mozaīkas vīrusa mazāk spēcīgo izolātu VC1 un pepino mozaīkas vīrusa mazāk spēcīgo izolātu VX1 tā ieteica minētās vielas iekļaut Regulas (EK) Nr. 396/2005 IV pielikumā. Attiecībā uz oksatiapiprolīnu tā ieteica noteikt MAL galda vīnogām, kartupeļiem, tomātiem, baklažāniem, ķirbjaugiem ar ēdamu mizu, melonēm, salātiem un vīnogulāja stīgu lapām. Saskaņā ar spēkā esošajām ES pamatnostādnēm par MAL ekstrapolāciju ir lietderīgi noteikt minēto MAL arī vīna vīnogām.

(13) Par attiecīgajām noteikšanas robežām Komisija apspriedās ar Eiropas Savienības references laboratorijām. Attiecībā uz oksatiapiprolīnu laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(14) Ar Komisijas Īstenošanas regulu (ES) 2016/1978 (5) saulespuķu eļļa ir apstiprināta kā pamatviela. Komisija uzskata, ka šo vielu ir lietderīgi iekļaut Regulas (EK) Nr. 396/2005 IV pielikumā.

(15) Balstoties uz Iestādes pamatotajiem atzinumiem un secinājumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(16) Tāpēc būtu attiecīgi jāgroza Regula (EK) Nr. 396/2005.

(17) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 14. jūnijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(3) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the setting of import tolerances for benzovindiflupyr in various plant and animal origin commodities. EFSA Journal 2016; 14(12):4644 (30 lpp.).

Reasoned opinion on the setting of a temporary maximum residue level for chlorantraniliprole in hops. EFSA Journal 2016; 14(11):4638 (16 lpp.).

Reasoned opinion on the modification of the existing maximum residue levels for deltamethrin in celery, Florence fennel and rhubarb. EFSA Journal 2017; 15(1):4683 (24 lpp.).

Reasoned opinion on the modification of MRLs for haloxyfop-P in parsley root and leek. EFSA Journal 2016; 14(10):4608 (13 lpp.).

Reasoned opinion on the modification of the existing maximum residue levels for penthiopyrad in stone fruits and cereals. EFSA Journal 2016; 14(12):4648 (19 lpp.).

Reasoned opinion on the modification of the existing maximum residue levels for pyraclostrobin in various crops. EFSA Journal 2017; 15(1):4686 (22 lpp.).

Reasoned opinion on the modification of the existing maximum residue level for tolclofos-methyl in potatoes. EFSA Journal 2017; 15(2):4730 (25 lpp.).

Reasoned opinion on the setting of import tolerance for trinexapac in poppy seed. EFSA Journal 2016; 14(11):4636 (15 lpp.).

Reasoned opinion on the setting of maximum residue levels for spirotetramat in pomegranates and various vegetables. EFSA Journal 2017; 15(1):4684 (22 lpp.).

(4) Conclusion on the peer review of the pesticide risk assessment of the active substance ethofumesate. EFSA Journal 2016; 14(1):4374 (141 lpp.).

Conclusion on the peer review of the pesticide risk assessment of the active substance Mild Pepino mosaic virus isolate VC1. EFSA Journal 2016; 14(12):4651 (23 lpp.).

Conclusion on the peer review of the pesticide risk assessment of the active substance Mild Pepino mosaic virus isolate VX1. EFSA Journal 2016; 14(12):4650 (22 lpp.).

Conclusion on the peer review of the pesticide risk assessment of the active substance oxathiapiprolin. EFSA Journal 2016; 14(7):4504 (89 lpp.).

(5) Komisijas 2016. gada 11. novembra Īstenošanas regula (ES) 2016/1978, ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina pamatvielu saulespuķu eļļu un groza Komisijas Īstenošanas regulas (ES) Nr. 540/2011 pielikumu (OV L 305, 12.11.2016., 23. lpp.).